SHBA, shtohet rritja ekonomike
Ekonomia amerikane u rrit me ritëm më të shpejtë në tremujorin e dytë
Ekonomia më e madhe në botë i ka tejkaluar parashikimet përsëri, duke kaluar dyfishin e ritmit të rritjes prej 1.1 përqind në tremujorin e parë. Ekonomistët thonë se vlerësimi i tremujorit të dytë nuk tërheq vëmendjen në vend, por sipas analistit Jim O’Sullivan parashikimet e mëparshme për ngadalësimin e saj nga shkurtimet e shpenzimeve qeveritare dhe taksat e larta në fillim të këtij viti, bëjnë që ky përmirësim i ekonomisë të jetë i mirëpritur. Rritja ekonomike u udhëhoq nga eksportet amerikane dhe shpenzimet e konsumatorëve të cilët shpenzuan më shumë në tremujorin e dytë në makina dhe pajisjet shtëpiake. Një raport i tjetër mbi ekonominë tregon se aplikimet fillestare për aisistencë nga të papunët ranë, gjithashtu, me gjashtë mijë aplikime më pak se një javë më parë, një shenjë tjetër që tregon se kompanitë po pushojnë nga puna më pak punonjës. Rezerva Federale po ndjek nga afër prirjet e ekonomisë për të mësuar se kur duhet të fillojë ndërprerjen e blerjes së bonove të thesarit me vlerë 85 miliard dollarë në muaj. Ky program i ka mbajtur të ulëta normat afatgjata të interesit, duke e lehtësuar marrjen e kredive për kompanitë dhe individët. Ky program ka ndihmuar edhe rimëkëmbjen e tregut të shtëpive. Por disa analistë thonë se faktorët e jashtëm, duke përfshirë një sulm të mundshëm ushtarak në Siri, mund të vonojë shkurtimin gradual të këtyre programeve. Michael Gayed është strateg i investimeve në kompaninë Pension Partners. Rënia e besimit të konsumatorit në muajt e fundit dhe rritja e çmimeve të energjisë gjithashtu mund të vonojë ndërprerjen e programeve të bankës qendrore për stimulimin e ekonomisë. Një tjetër tregues që do të vëzhgohet nga afër janë shifrat e papunësisë për muajin gusht që pritet të publikohen në fillim të muajit të ardhshëm.